Regering skuil agter pandemie oor salarisooreenkoms – onderwysvakbond | Maroela Media
Die onderwysvakbond Sadtu beskuldig die regering daarvan dat hy die Covid-19-pandemie gebruik om nie 'n salarisooreenkoms wat reeds in 2018 oor staatsamptenare se verhogings aangegaan is, na te kom nie.
Die ooreenkoms bepaal dat staatsamptenare vir drie agtervolgende jare 'n salarisverhoging sal kry wat meer is as inflasie, maar die regering sê nou hy kan dit nie bekostig nie.
"Die regering het versuim om deur sy voorbeeld leierskap te toon om grondwetlike verpligtinge na te kom," lui 'n beëdigde verklaring van Sadtu wat by die arbeidshof ingedien is.
"Hy kom nie na die hof met skoon hande in pogings om die Grondwet te handhaaf nie. Ten spyte hiervan wil die regering hê die hof moet hom help om die wetlike verpligting wat hy vryelik en bewustelik in goeie gees aangegaan het, te vermy."
Die vakbond het die regering gekap wat nou aanvoer dat die Covid-19-pandemie gedeeltelik die rede is vir waarom hy nie by die ooreenkoms kan nakom nie.
Sadtu hou vol die regering was bewus van die heersende ekonomiese situasie toe hy die ooreenkoms goedgekeur het.
"Gevolglik kan hy [die regering] net die aanpassing van die tydsraamwerk waarbinne die verpligtinge nagekom moet word, aanpas – hy kan nie heeltemal vrygestel word van die uitvoering daarvan nie."
Sadtu het ook 'n voorstel deur die direkteur-generaal van die nasionale tesourie, Dondo Mogajane, dat die regering gedwing is om die ooreenkoms aan te gaan, verwerp.
In Julie het Mogajane gesê staatsamptenare het gebaat by dekades van salarisverhogings wat meer as inflasie is en veel meer is as wat diegene in die private sektor kry. Hy het gesê die jongste ooreenkoms is nie volhoubaar nie, veral omdat die regering weens die gesondheidskrisis gedwing word om bykomende geld te bestee om kwesbare groepe te beskerm.
Sadtu sê egter Mogajane is nie 'n kabinetslid nie en was ook nie 'n lid van die onderhandelingsproses nie – en moet dus nie uitsprake maak oor kabinetsbesluite nie.
Die vakbond het gesê dit is skokkend om jou voor te stel dat die kabinet gedreig is om die verhogings goed te keur.
"Die kabinet het die aanbod gewillig gemaak en was deeglik bewus van die grondwetlike verpligtinge," voer Sadtu aan.
Die regering moet teen 28 September sy beantwoordende verklarings by die hof indien.
Ja almal soek verhogings en niemand kan kry nie.In die regering se geval is dit egter duidelik dat die geldjies klaar is.Die regring het nog net versuim om vir our people te sê dat hulle SASSA toelae en die staatsdiens dalk binnekort nie meer so maklik betaal gaan kan word nie.
Die pandemie was onvoorsiens. Mens sou dink dat die onderwysers wat vir maande die minimum gewerk het en baie wat steeds in hul pajamas onderrig gee… gaap-gaap… begrip sou hè vir die ekonomiese krisis en benarde landsfinansies en dankbaar wees vir 'n werk/salaris, maar nee.
Bedank dan, en gee jou CV by 'n ander Company in. Kyk hoe vêr kom jy…. As jy ongelukkig is, bedank. Maak 'n plan. Hou net om altyd met ronde hande te sit en kla…..
Dit is verbasend hoe sekere mense nie die vermoe besit om basiese logika toe te pas nie. Waar dink die spulletjie gaan die bankrot regering die geld vandaan kry? Net nog n resultaat van verlaagde slaagsyfers?
Die vakbond sê die regering het geweet van die ekenomiese toestand. Maar ongeloofik het die vakbond nie. Hulle is net so skuldig om vir verhogings te vrae wat meer is as inflasie.